CELEX: 62022CN0190
Language: mt
Date: 2022-03-07 00:00:00
Title: Kawża C-190/22: Talba għal deċiżjoni preliminari mressqa mill-Ufficio del Giudice di pace di Rimini (l-Italja) fis-7 ta’ Marzu 2022 – BL vs Presidenza del Consiglio dei Ministri

4.7.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 257/19
            
         
      Talba għal deċiżjoni preliminari mressqa mill-Ufficio del Giudice di pace di Rimini (l-Italja) fis-7 ta’ Marzu 2022 – BL vs Presidenza del Consiglio dei Ministri
      (Kawża C-190/22)
      (2022/C 257/27)
      Lingwa tal-kawża: it-Taljan
      
         Qorti tar-rinviju
      
      Ufficio del Giudice di pace di Rimini.
      
         Partijiet fil-kawża prinċipali
      
      
         Rikorrenti: BL
      
         Konvenuta fil-proċedura: Presidenza del Consiglio dei Ministri
      
         Domandi preliminari
      
      
                  1)
               
               
                  Id-dritt tal-Unjoni u, b’mod partikolari, l-Artikoli 15, 20, 30 u 47 tal-Karta tad-Drittijiet Fundamentali tal-Unjoni Ewropea, il-klawżoli 2 u 4 tal-ftehim qafas ETUC, UNICE u CEEP dwar xogħol għal żmien determinat stabbilit fid-Direttiva 1999/70/KE tal-Kunsill tat-28 ta’ Ġunju 1999 (1), il-prinċipju fundamentali ta’ indipendenza u inamovibbiltà tal-imħallef Ewropew, kif interpretat mill-Qorti tal-Ġustizzja fis-sentenza UX vs Governo della Repubblica Italiana (EU:C:2020:572), jipprekludu dispożizzjoni nazzjonali bħal ma hija l-Artikolu 29 tad-Digriet Leġiżlattiv tat-13 ta’ Lulju 2017 Nru 116, iktar “il quddiem id-“Digriet Leġiżlattiv Nru 116/2017”, li, mingħajr raġunijiet oġġettivi, tiddiskrimina, fir-rigward tal-kundizzjonijiet tax-xogħol tal-membri tal-ġudikatura komparabbli, kontra l-ġudikant rikorrent, minħabba s-sitwazzjoni ta’ fatt segwenti:
                  
                              —
                           
                           
                              ir-rikorrenti, li ilha giudice di pace (imħallef fil-Qorti Konċiljatorja) bla interruzzjoni mill-2002, għadha ma laħqitx l-età ta’ sebgħin sena, liema età ser tilħaq fl-2022, u ma kinitx laħqet, fid-data tal-15 ta’ Awwissu 2017, iktar minn 16-il sena servizz effettiv bħala ġudikant onorarju;
                           
                        
                              —
                           
                           
                              għaldaqstant, minkejja li r-regola nazzjonali (Artikolu 29(1) tad-Decreto legislativo n. 116/2017 [id-Digriet Leġiżlattiv Nru 116/2017]) tippermettilha teżerċita l-inkarigu ġudizzjarju sakemm tagħlaq l-età ta’ sebgħin sena, ir-rikorrenti ma tistax tipparteċipa fl-ewwel evalwazzjoni ta’ konferma tar-rwol sat-tmiem ta’ ġudikant onorarju, li ser titnieda mill-Consiglio superiore della maġistratura (il-Kunsill Superjuri tal-Maġistratura) fl-2022, kif previst fl-Artikolu 29(3) tad-Digriet Leġiżlattiv Nru 116/2017;
                           
                        
                              —
                           
                           
                              bħala konsegwenza ulterjuri, peress li ma tistax tagħmel it-talba għall-parteċipazzjoni fil-proċedura ta’ evalwazzjoni ta’ konferma tar-rwol sat-tmiem ta’ ġudikant onorarju prevista fl-2022, ir-rikorrenti, li diġà temmet l-inkarigu ġudizzjarju qabel il-31 ta’ Diċembru 2021 għaliex għalqet 68 sena fuq il-bażi tas-sistema msemmija, ma tkunx tista’ tidħol lura f’xogħolha mill-1 ta’ Jannar 2022 għaliex ir-regola l-ġdida, minkejja li tipprevedi li dak li jkun jibqa’ fis-servizz sakemm jagħlaq 70 sena jekk kien fis-servizz fil-15 ta’ Awwissu 2017, jipprevedi wkoll it-terminazzjoni mis-servizz [għal] dawk li ma jkunux jistgħu jippreżentaw it-talba għall-konferma fl-inkarigu (Artikolu 29(9) tad-Digriet Leġiżlattiv Nru 116/2017);
                           
                        
                              —
                           
                           
                              fuq il-bażi tal-imsemmija regola nazzjonali, ir-rikorrenti ser tirċievi mingħand il-gvern Taljan biss kumpens għad-danni ekwivalenti għal €1,500 – €2,500 fis-sena għal kull sena ta’ servizz fir-rigward tan-numru ta’ seduti miżmuma fis-sena, sa mhux iktar minn € 50,000, u jkollha tirrinunzja, barra minn hekk, għad-drittijiet retributtivi, regolamentari u kontributtivi li ntalbu fil-kawża pendenti quddiem it-TAR Emilia Romagna (Tribunale Amministativo Regionale Emilia Romagna, il-Qorti Amministrattiva Reġjonali tal-Emilia Romagna, l-Italja) u ggarantiti mid-dritt tal-Unjoni għas-servizz ġudizzjarju mwettaq bħala ħaddiem dipendenti, imma bħala tali mhux irrikonoxxuti mill-gvern Taljan, inkluża l-kopertura ta’ kontribuzzjonijiet tar-relazzjoni ta’ xogħol u l-ħlasijiet tas-sigurtà soċjali konsegwenti;
                           
                        
                              —
                           
                           
                              it-TAR Emilia Romagna (il-Qorti Amministrattiva Reġjonali tal-Emilia Romagna) permezz ta’ miżura kawtelatorja tad-9 ta’ Frar 2022, b’applikazzjoni tas-sentenza UX tal-Qorti tal-Ġustizzja u kontra r-regola nazzjonali u skont il-parir tas-16 u 17 ta’ Frar tal-2022 tal-Consiglio superiore della magistratura (il-Kunsill Superjuri tal-Maġistratura), ordnat ir-riammissjoni fl-inkarigu ġudizzjarju ta’ mħallef fil-Qorti Konċiljatorja [tar-rikorrenti] sakemm tagħlaq 70 sena;
                           
                        
                              —
                           
                           
                              il-president tat-Tribunale di Rimini (il-Qorti Distrettwali ta’ Rimini, l-Italja), b’osservanza tal-miżura kawtelatorja tat-TAR Emilia Romagna, ordna, b’digriet tal-1 ta’ Marzu 2022, ir-riammissjoni immedjata tar-rikorrenti fis-servizz;
                           
                        
                              —
                           
                           
                              lil din il-qorti tar-rinviju qed jintalab, bħala kumpens għad-danni minħabba l-ksur ċar u kostanti tad-dritt tal-Unjoni mill-gvern Taljan tal-istatus ġuridiku u tad-drittijiet tal-ġudikanti onorarji, somma ekwivalenti għall-ħlas li r-rikorrenti kellha tirċievi mill-10 sat-28 ta’ Frar 2022, l-istess bħal dik ta’ ġudikant professjonista komparabbli, fuq il-bażi tad-digriet kawtelatorju ta’ riammissjoni del TAR Emilia Romagna, li tmur kontra r-regola nazzjonali li, għalkemm tirrikonoxxi n-nuqqas fil-konfront tad-dritt tal-Unjoni, minn naħa tipprekludi kull possibbiltà ta’ riammissjoni fis-servizz sa għeluq is-70 sena tal-ġudikant onorarju rikorrenti li, kontra r-rieda tagħha, temmet l-inkarigu sal-31 ta’ Diċembru 2021 minħabba miżura ġudizzjarja kawtelatorja tal-Consiglio di Stato (il-Kunsill tal-Istat) maħruġa bi ksur tas-sentenza UX tal-Qorti tal-Ġustizzja, u min-naħa l-oħra tillimita l-kumpens għad-dannu subit mir-rikorrenti għal somma fissa predeterminata mir-regola għal livell ħafna iktar baxx meta mqabbel mad-dannu effettivament subit minħabba l-ksur tad-drittijiet iggarantiti mill-Unjoni?
                           
                        
            
                  2)
               
               
                  Fil-każ ta’ risposta affermattiva għall-ewwel domanda, l-Artikolu 47 tal-Karta tad-Drittijiet Fundamentali tal-Unjoni Ewropea, flimkien mal-Artikolu 267 TFUE, il-klawżoli 2 u 4 tal-ftehim qafas ftehim qafas dwar xogħol għal żmien determinat konkluż mill-ETUC, mill-UNICE u miċ-CEEP CES, UNICE stabbilit mid-Direttiva 1999/70/KE tal-Kunsill tat-28 ta’ Ġunju 1999, il-prinċipju fundamentali ta’ indipendenza u inamovibbiltà tal-imħallef Ewropew jipprekludu regola nazzjonali – bħall-Artikolu 21 tad-Digriet Leġiżlattiv tat-13 ta’ Lulju 2017 Nru 116 – li tesponi l-imħallef tal-Qorti Konċiljatorja tar-rinviju, mingħajr il-protezzjoni legali, ekonomika u ta’ sigurtà soċjali effettivi, li jkun irid japplika d-dritt tal-Unjoni, kif interpretat mill-Qorti tal-Ġustizzja fis-sentenza UX, billi ma japplikax ir-regoli nazzjonali li jipprekludu r-rikonoxximent tal-protezzjoni mitluba, għat-terminazzjoni awtomatika tal-inkarigu ġudizzjarju mill-organi tal-Istat Taljan li huwa parti fil-kawża prinċipali, bħall-Consiglio superiore della magistratura u l-Ministero della Giustizia (il-Ministeru tal-Ġustizzja), mingħajr kontradittorju u mingħajr il-proċedura dixxiplinari prevista qabel id-dħul fis-seħħ tad-Digriet Leġiżlattiv Nru 116/2017?
               
            
                  3)
               
               
                  Fil-każ ta’ risposta affermattiva għall-ewwel żewġ domandi, tikkostitwixxi ksur tal-“Istat tad-Dritt”, skont il-kunċett iddefinit mill-Artikolu 2(a) tar-Regolament (UE, Euratom) 2020/2092 tal-Parlament Ewropew u tal-Kunsill tas-16 ta’ Diċembru 2020 dwar reġim ġenerali ta’ kondizzjonalità għall-protezzjoni tal-baġit tal-Unjoni (2), sitwazzjoni interna fl-Istat Taljan li fiha:
                  
                              —
                           
                           
                              ir-rikorrenti mħallef fil-Qorti Konċiljatorja u 4 769 ġudikant onorarju ieħor li kienu diġà fis-servizz fil-15 ta’ Awwissu 2017, fosthom l-imħallef ta’ dan ir-rinviju, jirriżultaw imċaħħda mill-protezzjoni leġiżlattiva, ekonomika u ta’ sigurtà soċjali pprovduti lill-ġudikanti professjonali komparabbli, u għaldaqstant ma jkunux jistgħu jwettqu l-inkarigu ġudizzjarju f’kundizzjonijiet ta’ indipendenza u ta’ inamovibbiltà;
                           
                        
                              —
                           
                           
                              il-gvern Taljan u l-“persuna li timpjega”, jiġifieri l-Ministero della Giustizia, il-parlament nazzjonali, il-Consiglio superiore della magistratura, is-Suprema Corte di Cassazione (il-Qorti Suprema tal-Kassazzjoni), u l-Consiglio di Stato jirrifjutaw sistematikament li jirrikonoxxu s-supremazija tad-Dritt tal-Unjoni u japplikaw il-ġurisprudenza tal-Qorti tal-Ġustizzja għall-istatus ġuridiku u d-drittijiet iggarantiti mir-regola tal-Unjoni għall-imħallef tal-Qorti Konċiljatorja rikorrenti u għal 4 769 ġudikant onorarju li jinsabu fl-istess kundizzjonijiet ta’ twettiq tal-funzjonijiet ġudizzjarji bħal dawk tal-ġudikanti professjonali;
                           
                        
                              —
                           
                           
                              4 769 ġudikant onorarju, fosthom l-imħallef li qed jagħmel dan ir-rinviju u eskluża r-rikorrenti, li kienu ġà fis-servizz fil-15 ta’ Awwissu 2017, ser ikollhom jirrinunzjaw għal kull dritt iggarantit mill-Unjoni jekk ikunu jridu jissuġġettaw lilhom infushom għal proċedura ġdida ta’ evalwazzjoni, b’riżultat pożittiv, sabiex ikomplu fis-servizz sakemm jilħqu l-età ta’ sebgħin sena, minkejja li l-imsemmija ġudikanti onorarji jkunu rċevew mill-Consiglio superiore della magistratura u mill-Ministero della Giustizia, fuq il-bażi tal-liġi fis-seħħ sal-31 ta’ Mejju 2021, il-konferma tal-inkarigu sal-31 ta’ Mejju 2024 u f’kull każ sad-data tat-terminazzjoni awtomatika tal-inkarigu minħabba l-età, peress li jkun hemm, wara l-“istabilizzazzjoni” tal-inkarigu, preġudizzju għall-indipendenza u għall-inamovibbiltà tal-ġudikant onorarju “stabilizzat”;
                           
                        
                              —
                           
                           
                              l-għajnuna finanzjarja mill-baġit tal-Unjoni għar-riforma tal-ġustizzja ċivili u kriminali fl-Italja lejn proċess ekwu fi żminijiet qosra, kif iddefiniti mill-PNRR, ma jipprevedu ebda miżura ta’ sostenn tal-ġudikatura onorarja u huma fil-parti l-kbira indirizzati għall-integrazzjoni fil-pożizzjoni għal żmien determinat ta’ 16,500 uffiċjal amministrattiv “persunal fl-uffiċċju tal-proċess”, ingaġġati b’relazzjoni ta’ xogħol subordinat fil-Ministero della Giustizia bl-istess kundizzjonijiet ekonomiċi tal-ġudikatura onorarja “stabilizzata”, imma b’kundizzjonijiet ta’ inamovibbiltà fuq livell dixxiplinari għat-tul kollu tar-relazzjoni li lanqas ma huma rrikonoxxuti għall-ġudikatura onorarja wara l-“istabilizzazzjoni”?
                           
                        
            
                  4)
               
               
                  Jekk tingħata risposta pożittiva għall-ewwel tliet domandi, l-Artikolu 278 tat-Trattat dwar il-Funzjonament tal-Unjoni Ewropea TFUE u l-Artikolu 160 tar-Regoli tal-Proċedura tal-Qorti tal-Ġustizzja huma illeġittimi, għaliex imorru kontra l-Artikoli 2, 6 u 19 tat-Trattat [dwar l-Unjoni Ewropea], sa fejn ma jippermettux lill-Qorti tal-Ġustizzja, fil-kuntest tal-proċeduri għal deċiżjoni preliminari mressqa fis-sens tal-Artikolu 267 TFUE, l-adozzjoni tal-miżuri provviżorji neċessarji li jinkludu s-sospensjoni ta’ atti leġiżlattivi nazzjonali li jippreġudikaw l-Istat tad-Dritt u l-interessi finanzjarji tal-Unjoni skont il-prinċipji u l-kondizzjonalitajiet imsemmija fir-Regolament 2020/2092.
               
            
         (1)  Direttiva tal-Kunsill 1999/70/KE tat-28 ta’ Ġunju 1999 dwar il-ftehim qafas dwar xogħol għal żmien fiss konkluż mill-ETUC, mill-UNICE u miċ-CEEP (GU Edizzjoni Speċjali, Kapitolu 5, Vol. 3. P. 368).
      
         (2)  (GU 2020, L 433I, p. 1, Rettifika fil-ĠU L 373, p. 94).